‘IEC’ลุยทำพลังทดแทนซื้อจีเดค49%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — IEC บุกธุรกิจพลังงานทดแทน ส่งบริษัทลูกซื้อหุ้นจีเดค 49% 
นางสัณห์จุฑา วิชชาวุธ ประธานกรรมการบริหาร บริษัท อินเตอร์แนชั่นเนิล เอนจีเนียริง (IEC) เปิดเผยว่า บริษัทย่อย ไออีซี กรีน เอนเนอร์ยี่ (IECG) ซึ่งไออีซีถือหุ้น 100% ได้เข้าลงทุนซื้อหุ้นบริษัท จีเดค (GDEC) จำนวน 9.8 แสนหุ้น คิดเป็น 49% ของทุนจดทะเบียนชำระแล้ว 200 ล้านบาท จากนายปัญญา วัชรบูรณ์ ราคาหุ้นละ 150 บาท มูลค่ารวม 147 ล้านบาท โดยใช้เงินทุนของ IECG 
“การลงทุนเป็นไปตามแผน ส่งผลดีต่อธุรกิจในกลุ่มไออีซี ซึ่งระยะยาวโครงสร้างรายได้จะเปลี่ยนแปลง มีรายได้จากพลังงานเพิ่มขึ้นมา ขณะนี้อยู่ระหว่างทำแผน” นางสัณห์จุฑา กล่าว
ประธานฯ กล่าวอีกว่า กลางปีที่ผ่านมา จีเดคได้ทำสัญญากับเทศบาลหาดใหญ่ จ.สงขลา เพื่อสิทธิดำเนินการกำจัดขยะ 25 ปี และมีโครงการก่อสร้างโรงไฟฟ้าพลังงานขยะด้วยเทคโนโลยี ที่มีเตาเผาแบบ Energy Recovery ขนาดกำลังผลิต 6 เมกะวัตต์ เพื่อจำหน่ายไฟฟ้าให้การไฟฟ้าส่วนภูมิภาค
สำหรับราคาซื้อ 150 บาท กำหนดจากมูลค่าสิ่งตอบแทนสัญญาบริหารจัดการระบบกำจัดขยะมูลฝอยชุมชนหาดใหญ่ มูลค่า 250 ล้านบาท และมูลค่าโรงไฟฟ้าพลังงานขยะ มูลค่า 612 ล้านบาท 
การเข้าถือหุ้นของ GDEC จะผลักดันให้ IECG ก้าวสู่ธุรกิจด้านพลังงานทดแทนตามแผนงานและนโยบายของบริษัทได้เป็นผลสำเร็จ และสร้างรายได้และผลกำไรในอนาคตให้แก่กลุ่มบริษัท 
ด้านโครงสร้างผู้ถือหุ้นจีเดค ภายหลัง IECG เข้าทำรายการซื้อหุ้นสามัญ GDEC จากผู้ขาย มีนายปัญญา วัชรบูรณ์ ถือหุ้นอันดับ 1 จำนวน 1.019 ล้านหุ้น หรือ 50.99% และ IECG อันดับสอง จำนวน 9.8 แสนหุ้นหรือ 49%